“ABN-AMRO” (NIDERLANDLAR) BANKI KREDITINI JALB ETISh TO‘G‘RISIDA

Savdo va xizmat ko‘rsatish sohasi korxonalarini rivojlantirishga ko‘maklashish maqsadida Vazirlar Mahkamasi qaror qiladi:
 1. Savdoga va tijoratga ko‘maklashuvchi “O‘zsavdogarbank” ixtisoslashtirilgan aksionerlik-tijorat bankining ilovaga muvofiq “ABN-AMRO”“ (Niderlandlar) banki bilan 5 yilgacha muddatga 50 mln AQSh dollari miqdoridagi kreditni jalb etish yuzasidan shartnoma tuzish to‘g‘risidagi taklifiga rozilik berilsin.
 Kreditning Hukumat kafolati ostida 7,25 yillik foiz stavkasi bilan jalb etilayotgani va “O‘zsavdogarbank” tomonidan xizmat ko‘rsatiladigan korxona va tashkilotlarga kredit berish va so‘mdagi tushumlardan banklararo kreditlarni uzishda foydalanish uchun O‘zbekiston Respublika valyuta birjasi orqali sotilishi ma’lumot uchun qabul qilinsin.
 2. Belgilab qo‘yilsinki:
 “O‘zsavdogarbank” tomonidan kreditni to‘lovlar jadvaliga muvofiq o‘z vaqtida to‘lash maqsadida so‘mdagi mablag‘lar, keyinchalik ularni O‘zbekiston Respublika valyuta birjasida EMVga konvertatsiya qilgan holda, maxsus schyotda jamg‘ariladi;
 “O‘zsavdogarbank” tomonidan kreditga xizmat ko‘rsatish schyotiga to‘lovlar kechikkan taqdirda Moliya vazirligi “O‘zsavdogarbank”ning korrespondentlik schyotlaridan mablag‘lar ko‘chirishni qat’iy tartibda amalga oshiradi.
 3. “O‘zsavdogarbank”:
 “ABN-AMRO” banki bilan kredit bitimini ishlab chiqish va tuzishni tugallasin;
 kredit bo‘yicha to‘lovlarni amalga oshirish uchun ikki oy muddatda so‘m va valyutada maxsus schyotlar ochsin.
 4. O‘zbekiston Respublikasi Moliya vazirligi kredit bitimi tuzilgandan so‘ng bir hafta muddatda kredit bo‘yicha Hukumat kafolatini imzolasin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari B.S. Hamidov va M.3. Usmonov zimmasiga yuklansin.